Polititeori: Tranby-siktet dopet ektemannen før drapet
I en kaffekvern i huset Asheim delte med kona, fant politiet rester etter et medikament som står på narkotikalisten. I kroppen til den døde 57-åringen ble det funnet flere av de samme virkestoffene som ble påvist i kaffekvernen, får VG opplyst. Siden Asheim ble funnet død i konas utbrente BMW på en parkeringsplass i Tranby 27. mars i år, har politiet samlet inn en rekke beviser. Et av de viktigste bevisene er etter det VG kjenner til nettopp dette funnet i kaffekvernen.Det var Drammens Tidende som for to uker skrev at politiet hadde gjort en rekke beslag, og som først omtalte funnet av medisiner i kaffekvernen. VG kan nå avsløre at virkestoffer politiet fant i kroppen til Per Gunnar Asheim er identiske med stoffene som er funnet i kaffekvernen. Stoffene omtales som bedøvende. Overfor VG er politiet klare på at de står overfor et drap, og ikke et selvmord eller en ulykke. - Dette er noe vi har gjennomgått og vi finner ikke noe støtte for dette. Vi mener fortsatt at vi har en god sak i våre anklager mot kona, sier Lier-lensmann Arne Lauvålien til VG. Inne i bilen, på passasjersiden, satt den 57 år gamle Frontline-direktøren, Per Gunnar Asheim. Bilen var fullstendig utbrent og det var lite igjen av levningene etter 57-åringen. Hans 52-årige kone ble kort tid etter siktet for å ha drept ham. Selv nekter hun å ha noe med saken å gjøre.VG får opplyst fra kilder med kjennskap til etterforskningen at politiet ikke kan slå fast med sikkerhet om 57-åringen var i live eller ikke da bilen tok fyr. Det er ikke funnet kullos i blodet eller sot i luftveiene hans. Årsaken kan være at bilen er en kabriolet med åpent tak, noe som kan være årsaken til at det er vanskelig å finne spor etter sot og kullos. VG får opplyst at personer som omkommer i en bilbrann, eller brann i åpen luft, ikke trenger å ha kullos i blodet, men kan omkommet av andre årsaker. Kjøp av diesel og fyrstikker I tillegg har politiet sikret seg kontoutskrifter som de mener er viktige i bevisbildet. Blant annet har de beviser for at kona i dagene før mannen ble funnet utbrent, hadde kjøpt en kanne med diesel. Hun hadde også kjøpt fyrstikker. Motivgrunnlaget for at politiet mener at kona kan ha tatt livet av sin ektemann, er konflikten om deres barn. Paret sto også midt i en sak i Fylkesnemnda der begge to skulle fratas omsorgen. Per Gunnar Asheim hadde samtykket til at omsorgen skulle gis til hans nære familie. Nemda fikk imidlertid ikke tatt noe avgjørelse før han ble funnet død.Den drapssiktede kona forsvares av advokatene Hilde Marie Ims og Anders Westeng. Før dem har 52-åringen kastet to advokater i saken. - Vi er velkjent med politiets beviser. Slik vi ser saken mener vi at politiet har vært altfor ensrettede i sin etterforskning. De har vært svært motivbestemte og leter etter bevis de mener kan underbygge deres teori om at vår klient har drept mannen sin, sier Anders Westeng. Han mener politiet ikke har noen beviser som kan dokumentere dette. - Det er mange huller i bevisrekken til politiet. Det virker ikke som de er interessert i andre forklaringsmodeller for hva som kan ha skjedd i denne saken, sier Westeng. Utover det ønsker han ikke å kommentere bevisene i saken. Han sier kona har det svært tungt, og at det spesielt er tyngende at hun ikke har snakket med barna på snart sju måneder.Barneverntjenesten vil hindre den drapssiktede 52-åringen muligheten til å snakke med de tre barna sine. Torsdag forrige uke var saken oppe i Fylkesnemnda der barnevernet krever at hun ikke på noe måte skal få ha kontakt med barna sine, hverken som besøk, eller i form av at hun skriver brev eller ringer dem. - Hun har et sterkt ønske om å få kontaktet barna og fortelle dem at hun er glad i dem, at hun ikke har tatt livet av faren deres, sier advokat Anders Westeng, som representerte 52-åringen hos Fylkesnemnda. Avgjørelsen i Fylkesnmemnda er ennå ikke kommet. Barnevernet i Drammen vil ikke kommentere saken.
Per Gunnar Asheim (57) ble funnet død i en utbrent bil i Tranby. Etter snart syv måneders etterforskning er en av politiets hovedteorier er at kona dopet ham ned før han ble drept.